Marie Kondo

Upratané!

ilustrovaný sprievodca japonskou metódou,

ako si zariadiť šťastný domov

Ukážka z elektronickej knihy

Marie Kondo: Upratané!

Ilustrovaný sprievodca japonskou metódou,

ako si zariadiť šťastný domov

Prvé vydanie, preložené z autorizovaného anglického vydania, vyšlo vo vydavateľstve Premedia v roku 2016 ako jeho 124. publikácia

www.premedia.sk

Originally published in two separate volumes in Japan as Jinsei ga Tokimeko Katazuke no Maho 2 and Irasuto de Tokimeku Katazuke no Maho by Sunmark Publishing, Inc., Tokyo, in 2012 and 2015. Copyright © 2012, 2015 by Marie Kondo. English translation by Cathy Hirano. Slovak/English translation rights arranged with Sunmark Publishing, Inc., through InterRights Inc., Tokyo, Japan, and Gudovitz & Company Literary Agency, New York, USA, in cooperation with Kristin Olson Literary Agency s.r.o.

Translation © Zuzana Demjánová, 2016

Layout and cover design © Martin Mistrík (www.zelenaluka.sk)

Illustrations copyright © 2012, 2015 by Masako Inoue

Slovak edition © Premedia Group, s.r.o., 2016

Tlač Těšínská tiskárna, a.s.

ISBN 978-80-8159-385-7

Predslov

Skutočne žiť začnete až potom, keď si dáte do poriadku miesto, kde bývate. Preto som väčšinu svojho života zasvätila štúdiu umenia upratovať. Chcem pomôcť aj ostatným – pokiaľ možno čo najväčšiemu počtu ľudí – poupratovať raz a navždy.

To však neznamená, že by ste mali všetko vyhodiť. To veru ani náhodou. Svoj vysnívaný životný štýl však získate, len ak viete, ako vytriediť veci, ktoré vo vás vzbudzujú radosť a napĺňajú vás šťastím.

Ak ste si istí, že vás niečo teší, nechajte si to bez ohľadu na to, ako by to okomentovali ostatní. Dokonca aj keď to nie je dokonalé. Nezáleží na tom, do akej miery je daný predmet všedný – ak ho užívate opatrne a s rešpektom, pretvárate ho na čosi s nevyčísliteľnou hodnotou. Keď sa budete do takéhoto výberového procesu púšťať opakovane, budete čoraz vnímavejší pre pocit radosti. Vďaka tomu budete nielen rýchlejšie upratovať, ale vycibríte si aj vašu schopnosť rozhodovať – a to vo všetkých oblastiach života. Ak sa dobre staráte o svoje veci, postaráte sa dobre aj o seba.

Čo vo vás vzbudzuje radosť? A čo nie?

Odpovede na tieto otázky vám vo veľkej miere pomôžu uvedomiť si, že vám bol daný dar života. Som presvedčená o tom, že pohľad na existenciu, aký získame týmto procesom, predstavuje hnaciu silu, ktorá prežiari nielen náš životný štýl, ale aj naše životy.

Niektorí ľudia sa mi zverili, že keď vyhodili všetky veci, ktoré v nich nevyvolávali radosť a takmer nič im neostalo, sprvu nevedeli, čo si počať. Stáva sa to zrejme pomerne často, keď si spravíme poriadok v oblečení. Ak je to aj váš prípad, nestrácajte odvahu. Najdôležitejšie je, že ste si to všimli. Skutočnou tragédiou by bolo, keby ste prežili celý život bez vecí, ktoré vás tešia a nikdy by ste si to neuvedomili. Keď doupratujete, môžete začať vnášať kúzlo do svojho domova aj života.

Ak chcete dať svoj domov úspešne do poriadku, musíte zvládnuť len dve veci: nechať si to, čo vo vás vzbudzuje radosť, a vyhodiť zvyšok, a určiť, kam uložiť veci, ktoré ste si nechali, a na to miesto ich aj vždy dať.

Dôležité nie je rozhodnúť sa, čo vyhodiť, ale čo si ponechať. Dúfam, že vďaka kúzelnému upratovaniu bude vaša budúcnosť plná radosti a šťastia.

Úvod:

Metóda KonMari

„KonMari, existuje ilustrovaná príručka, v ktorej vysvetľujete všetky vaše upratovacie metódy tak, ako to robíte na vašich kurzoch?“

Ani neviem, koľkokrát sa ma na to pýtajú. „Nepotrebujete žiadnu príručku, pretože úspech závisí z 90 percent od vášho nastavenia mysle.“ Nezáleží na tom, koľko poznatkov získate – ak nezmeníte spôsob uvažovania, vrátite sa do starých koľají. Ako upratovacia konzultantka sa usilujem podeliť sa s ľuďmi o metódu upratovania, avšak predovšetkým o prístup, ktorý im umožní nadobudnúť schopnosť upratať. A verím, že ak to chcú dosiahnuť, je nutné podstúpiť čosi ako šokovú terapiu.

Súčasne je však pravda, že ak sa raz ľudia skutočne rozhodnú spraviť si poriadok, vyžadujú o čosi podrobnejšie pokyny. Čo by mohlo byť nápomocnejšie pre osobu uprostred upratovacieho procesu ako ilustrovaná príručka? Pre tých, ktorí sa ešte neodhodlali poupratovať si, by však príručka mohla celú situáciu zhoršiť. Vydanie ilustrovanej príručky je teda v istom zmysle ako zverejnenie tajných informácií.

Čiže, dovoľte mi spýtať sa vás na rovinu: ste skutočne odhodlaní pustiť sa do výnimočnej veci, ktorá sa udeje len raz za váš život – do poupratovania? Ak je vaša odpoveď áno, tak nech sa páči, prečítajte si túto knihu. Dokonca aj keď ste už poupratovali, iste využijete tipy, čo treba robiť, aby váš domov vyžaroval šťastie a radosť. Ak je však vaša odpoveď nie, potom si, prosím, najprv prečítajte moju prvú knihu Kúzelné upratovanie. Ak ste si ju už prečítali, no ešte stále ste sa neodhodlali pustiť sa do upratovania, prečítajte si ju znova, pretože niečo, a pravdepodobne ide o nejakú drobnosť, vás zatiaľ od upratovania odrádza.

Táto ilustrovaná príručka je podrobné zhrnutie know-how metódy KonMari. Veľmi pomôže ľuďom, ktorí sa odhodlali poupratovať si raz a navždy – bude pre nich čosi ako ruka, ktorá im poškriabe chrbát presne tam, kde ich svrbí a dúfam, že si ju prečítajú od prvej stránky po poslednú. Tým, ktorí si už do istej miery upratali, dychtia však po detailnejšom opise, poslúži táto príručka ako „Encyklopédia upratovania“. Môžete pokojne preskočiť jednotlivé odseky, ak sa chcete uistiť, či postupujete správne. Pripojila som aj odpovede na mnohé otázky, ktoré mi poslali čitatelia prvého dielu. A tým, ktorí chcú preskočiť moje osobné príbehy a netrpezlivo sa hneď pustiť do samotného jadra o upratovaní, nebude asi táto kniha stačiť.

Takže ste pripravení? Nezabúdajte, že „boh upratovania“ je vždy na vašej strane, stačí, ak ste sa odhodlali pustiť sa do toho.

Šesť základných pravidiel upratovania

Upratovanie, do ktorého sa chystáte pustiť, nie je len o vyčistení vášho domova a o tom, aby vyzeral pekne, keď príde niekto na návštevu. Upracete tak, že to naplní váš život šťastím a navždy ho zmení.

Ak upratujete spôsobom KonMari, zažijete niekoľko zmien. Keď doupratujete raz a navždy, nikdy viac nebudete mať neporiadok. Jasne si zadefinujete vaše hodnoty a uvedomíte si, čo chcete robiť. Budete schopní dobre sa postarať o váš majetok a budete spokojní. Kľúčom k úspechu je upratať rýchlo, úplne a naraz.

Ak raz zažijete, aké to je žiť v dome, ktorý je úplne čistý v najpravdivejšom slova zmysle, nikdy viac sa nebudete chcieť vrátiť k neporiadku a sila tohto pocitu vám dodá energiu na udržiavanie poriadku.

1. Zaviažte sa poupratovať si

Metóda KonMari sa vám azda bude zdať trochu pritvrdá. Vyžaduje čas a námahu. Ak ste však vzali túto knihu do rúk s úmyslom aspoň sa pokúsiť o seriózne upratovanie, čítajte, prosím, ďalej. A verte si. Ak ste sa raz rozhodli, potrebujete už len uplatniť správnu metódu.

2. Predstavte si svoj ideálny životný štýl.

Premýšľajte nad tým, v akom dome by ste chceli žiť a ako by ste v ňom chceli žiť. Inými slovami, opíšte svoj ideálny životný štýl. Ak radi kreslíte, načrtnite, ako by asi mal vyzerať. Ak radi píšete, opíšte ho. Môžete si aj vystrihnúť nejaké obrázky z časopisov.

Najradšej by ste sa hneď pustili do upratovania, všakže? Práve preto skĺzne toľko ľudí naspäť do neporiadku. Ak si predstavíte svoj ideálny životný štýl, ujasňujete si, prečo ste sa rozhodli poupratovať a definujete život, aký by ste radi viedli, keď si spravíte poriadok. Upratovací proces predstavuje obrovský bod zvratu v živote každého človeka. Premýšľajte teda veľmi vážne nad ideálnym životným štýlom, o ktorý sa usilujete.

3. Najprv veci vyraďte

Pre ľudí, ktorí zdanlivo nikdy neprestanú upratovať, je charakteristická jedna vec: snažia sa všetko skladovať a nikdy nič nevyhodia. Ak veci len ukladáme, náš domov vyzerá síce úhľadne na povrchu, ale úložné priestory sú plné nepotrebných predmetov. Nie je vo vašich silách udržiavať ich v poriadku a úpadok do neporiadku je nezvrátiteľný.

Kľúčom k úspešnému upratovaniu je najprv veci vyradiť. Naplánovať, kam veci uložíte a do čoho, to sa dá, len ak sa rozhodnete, čo si necháte a čo vyhodíte. Iba vtedy budete mať skutočnú predstavu o tom, koľko vecí vlastne idete ukladať.

Úvahy nad tým, kde veci ukladať alebo znepokojovanie sa pre to, či sa vám všetko zmestí do skríň, vás len rozptyľujú pri vyraďovaní a nikdy neskončíte. Bola by to strašná škoda, čiže radšej považujte všetky úložné riešenia, pre ktoré ste sa rozhodli počas vyraďovania, za dočasné a sústreďte sa na ďalšiu kategóriu. V tom tkvie tajomstvo rýchleho upratovania.

4. Upratujte podľa kategórie, nie miesta

Jedným z najbežnejších omylov, ktorých sa ľudia pri upratovaní dopúšťajú, je upratovanie izby po izbe. Tento prístup nefunguje, pretože hoci si myslíte, že ste upratali, v skutočnosti ste veci len premiestnili z jedného miesta na druhé alebo ste rozptýlili veci jednej kategórie po dome a stratili prehľad o ich množstve.

Správny postup je upratovať podľa kategórie. To značí upratať všetky veci jednej kategórie, až potom sa presunúť k ďalšej. Napríklad, ak sa pustíte do kategórie oblečenia, prvým krokom je zhromaždiť všetko oblečenie z celého domu na jedno miesto. To vám umožní zistiť, koľko toho vlastne máte. Človek konfrontovaný s enormným kopcom oblečenia je nútený uznať, ako škaredo zaobchádzal so svojimi vecami. Je veľmi dôležité zistiť a uvedomiť si, koľko predmetov z jednotlivej kategórie vlastníte.

5. Postupujte v správnom poradí

Kľúčové je nielen upratovať podľa kategórie, ale postupovať v správnom poradí: oblečenie, knihy, papiere, komono (rôzne), a napokon predmety s citovou hodnotou.

Stalo sa vám niekedy, že ste pri upratovaní natrafili na hŕbu starých fotiek a strávili ste nad nimi hodiny? Je to veľmi bežný omyl a jasne to ilustruje, prečo je také dôležité upratovať v správnom poradí, ktoré je stanovené tak, aby ste postupne cibrili svoju schopnosť rozlišovať, čo vo vás vyvoláva radosť. Oblečenie je ideálne na tréning tejto schopnosti, zatiaľ čo fotky a iné predmety s citovou hodnotou sú stelesnením toho, čoho by ste sa nemali dotýkať, kým sa nezdokonalíte.

6. Spýtajte sa sami seba, či vo vás predmet vzbudzuje radosť

Kritérium toho, či si veci ponechať alebo vyhodiť, je to, či vás robia šťastným. Pri rozhodovaní je nutné dotknúť sa veci – a tým myslím pevne ju uchopiť do oboch rúk, akoby ste s ňou chceli komunikovať. Pozorne si všímajte, ako reaguje vaše telo. Ak niečo vyžaruje radosť, mali by ste cítiť slabé chvenie, akoby sa bunky vo vašom tele pomaly vzniesli. Ak držíte čosi, čo vás neteší, všimnete si, že vaše telo oťažieva.

Pamätajte si, že sa nerozhodujete, čo vyhodíte, ale skôr čo si ponecháte. Nechajte si len tie veci, ktoré vo vás vyvolávajú šťastie a radosť. A keď vyraďujete to, čo vás nepovznáša, nezabudnite sa veci predtým poďakovať. Tým, že sa lúčite s predmetmi, ktoré boli súčasťou vášho života, s vďakou, živíte v sebe rešpekt k veciam a túžbu po tom, aby ste sa o ne lepšie starali.

NENECHÁVAJTE UPRATOVANIE NA OBDOBIE PO SŤAHOVANÍ

Keď sa ma ľudia pýtajú, či je lepšie upratať pred alebo po sťahovaní, vždy odpovedám: „Predtým!“ Dokonca aj keď ste ešte nenašli nový dom, začnite s upratovaním hneď. Prečo? Pretože dom, v ktorom bývate teraz, vás povedie k ďalšiemu domu.

Niekedy si myslím, že všetky domy sú spojené akousi sieťou. Keď poriadne poupratujete svoj dom, je to, akoby tejto sieti oznámil, že sa oň dobre staráte. To k vám priláka nový domov. Aspoň tak si to predstavujem.

Nespočetní klienti mi povedali, že keď upratali, našli dokonalý dom a príbehy o tom, ako ho objavili, sú úžasné. Čiže ak chcete stretnúť nádherný domov, ten pravý pre vás, dobre sa starajte o ten, v ktorom žijete teraz.

Koniec ukážky

Table of Contents

Titulná strana

Predslov

Úvod: Metóda KonMari

I. časť

II. časť

III. časť